ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0040/99

υποβολή: Hanja Maij-Weggen (PPE) προς την Επιτροπή

(20 Ιανουαρίου 1999)

Θέμα: Η εμπορία δερμάτων από γάτες και σκύλους

Στις 13 Δεκεμβρίου 1998, από τις 22.55 έως τις 23.45 μεταδόθηκε από τον τηλεοπτικό γερμανικό RΤL ντοκιμαντέρ με τον τίτλο "Γάτες και σκύλοι: το σκάνδαλο με τα δέρματα, διαφήμιση για καταναλωτές και κακή μεταχείριση ζώων" κατά το οποίο επισημάνθηκε η διεξαγωγή ευρύτατης εμπορίας δερμάτων από γάτες και σκύλους.

Τα δέρματα αυτά χρησιμοποιούνται για την κατασκευή γούνινων γιακάδων, μικρών ζώων από γούνα για παιγνίδι, δερμάτινων σακακιών, παπουτσιών, γαντιών για γκόλφ, κτλ.

Αναφέρεται ότι πρόκειται για εκατοντάδες χιλιάδων δερμάτων των οποίων η εμπορία γίνεται μεταξύ άλλων στη Γερμανία, στην Αυστρία, την Ολλανδία και την Ελβετία.

Μπορεί να αναφέρει η Επιτροπή εάν το εμπόριο και η μεταποίηση δερμάτων από γάτες και σκύλους είναι νόμιμη στα ευρωπαϊκά κράτη μέλη;

Μπορεί να επιβεβαιώσει η Επιτροπή ότι το εμπόριο και η μεταποίηση αυτή αυξάνονται ταχύτατα;

Δεν φρονεί η Επιτροπή ότι το ανωτέρω αποτελεί μία λανθασμένη εξέλιξη και όχι μόνον διότι οι σκύλοι και οι γάτες, κατά γενικό κανόνα, είναι κατοικίδια ζώα και η αύξηση του εμπορίου σε δέρματα από τα ζώα αυτά μπορεί να πολλαπλασιάσει τις πιθανότητες λαθροθηρίας των αδέσποτων κατοικίδιων ζώων;

Προτίθεται η Επιτροπή να απαγορεύσει εν γένει το εμπόριο και την μεταποίηση των δερμάτων αυτών στην Ένωση ούτως ώστε να μην χρειάζεται να φοβούνται οι πολίτες ότι τα κατοικίδια ζώα τους θα αιχμαλωτίζονται και θα θανατώνονται για τους σκοπούς του εμπορίου αυτού;

Απάντηση του Sir Leon Brittan εξ ονόματος της Επιτροπής

(9 Απριλίου 1999)

Το ντοκιμαντέρ στο οποίο αναφέρεται το Αξιότιμο Μέλος μεταδόθηκε από το γερμανικό κανάλι της RTL και αφορά τη σκληρή μεταχείριση κατά τη θανάτωση γάτων και σκύλων για την παραγωγή δερμάτων σε ορισμένες χώρες της Ασίας. Η Επιτροπή συμμερίζεται την άποψη του Αξιότιμου Μέλους ότι τα ζώα δεν πρέπει να υποβάλλονται σε επώδυνη μεταχείριση.

Η Επιτροπή δεν συλλέγει συγκεκριμένες πληροφορίες όσον αφορά το εμπόριο και την επεξεργασία γουνών του τύπου αυτού. Δεν είναι συνεπώς δυνατόν να επιβεβαιώσει κατά πόσο σημειώνεται αύξηση του εν λόγω εμπορίου. Ομοίως, δεν υπάρχουν διαθέσιμες πληροφορίες σχετικά με το κατά πόσο η ζήτηση για γούνες γάτων και σκύλων συμβάλλει στην αύξηση του κινδύνου λαθροθηρίας των αδέσποτων κατοικίδιων ζώων.

Δεν ισχύει δεσμευτική διεθνής συμφωνία βάσει της οποίας να διατυπώνονται ελάχιστα πρότυπα για τις μεθόδους θανάτωσης σκύλων και γάτων. Σύμφωνα με τους κανόνες του Παγκόσμιου Οργανισμού Εμπορίου (ΠΟΕ), όπως ερμηνεύονται προς το παρόν, οι διατάξεις για την καλή μεταχείριση των ζώων δεν είναι δυνατό να χρησιμοποιηθούν ως όροι για την έγκριση εισαγωγών από τρίτες χώρες. Ωστόσο, στο πλαίσιο του καθορισμού των διαπραγματευτικών στόχων της Κοινότητας εν όψει της προσεχούς φάσης διαπραγματεύσεων του ΠΟΕ, η Επιτροπή θα εξετάσει τη δυνατότητα να μελετήσει περισσότερο το θέμα της καλής μεταχείρισης των ζώων.
ΓΡΑΠΤΗ ΕΡΩΤΗΣΗ E-0858/99

υποβολή: Pieter Dankert (PSE) προς την Επιτροπή

(7 Απριλίου 1999)

Θέμα: ΕΚΤ - Ολλανδία

H Dijkhuis Advies, τελικός αποδέκτης του προγράμματος επιμόρφωσης στο πλαίσιο του στόχου 3 του ΕΚΤ αναφέρει ότι δεν της έχουν καταβληθεί ούτε το οριστικό εκκαθαριστικό ποσό για το 1997, ούτε η δεύτερη προκαταβολή για το 1998 καθώς και ότι ο συντονιστής του ΕΚΤ δεν έχει αιτιολογήσει αυτές τις καθυστερήσεις. Επιπλέον, η Dijkhuis Advies επισημαίνει το πρόσφατα ληφθέν φορολογικό μέτρο περί "ειδικής έκπτωσης επιμόρφωσης" της οποίας δεν μπορούν να τύχουν προγράμματα που συγχρηματοδοτούνται από το ΕΚΤ, τα οποία επιπλέον μάλιστα ζημιώνονται εξ αιτίας του μέτρου αυτού λόγω διαφορών για τον ορισμό του επιδοτούμενου κόστους και λόγω του ότι τα κονδύλια του ΕΚΤ θεωρούνται ως ίδια έσοδα.

Μπορεί να αναφέρει η Επιτροπή εάν υπάρχουν προβλήματα, και εάν ναι, ποία είναι τα προβλήματα αυτά ως προς το οριστικό εκκαθαριστικό ποσό για το 1997 και ως προς τη δεύτερη προκαταβολή για το 1998;

Έχει ενημερωθεί η Επιτροπή για το προαναφερθέν φορολογικό μέτρο περί "ειδικής έκπτωσης επιμόρφωσης"; Τί φρονεί για το μέτρο αυτό το οποίο οδηγεί σε άνιση μεταχείριση μεταξύ των προγραμμάτων του ΕΚΤ και εκείνων που δεν ανήκουν στο ΕΚΤ;

Απάντηση του κ. Flynn εξ ονόματος της Επιτροπής

(3 Μαΐου 1999)

Η αρχική έκδοση της αίτησης τελικής πληρωμής για το 1997 του προγράμματος στο πλαίσιο του στόχου 3 δεν ήταν κατάλληλη για επεξεργασία από την Επιτροπή. Η τελική έκδοση, βάσει της οποίας πραγματοποιήθηκε συμφωνία της Επιτροπής και του Υπουργείου "Sociale zaken en werkgelegenheid" (SZW), απεστάλη στην Επιτροπή στις 30 Μαρτίου 1999. Οι προκαταβολές που έχουν ήδη καταβληθεί, όμως, υπερβαίνουν το αιτούμενο υπόλοιπο. Κατά συνέπεια, μπορεί να θεωρηθεί ότι οι πληρωμές για το 1997 του προγράμματος στο πλαίσιο του στόχου 3 ολοκληρώθηκαν. Οι πληρωμές στους υπευθύνους προώθησης πραγματοποιούνται μέσω του "Arbeidsvoorziening".

Η δεύτερη προκαταβολή για το 1998, για την οποία υποβλήθηκε αίτηση στις αρχές Οκτωβρίου 1998, καταβλήθηκε σε δύο δόσεις λόγω της έλλειψης δημοσιονομικών πόρων της Επιτροπής. Η πρώτη δόση, ύψους 38 εκατ. ευρώ, καταβλήθηκε στα μέσα Νοεμβρίου 1998. Το υπόλοιπο ποσό των 26 εκατ. ευρώ παγιώθηκε από την Επιτροπή στις 15 Μαρτίου 1999.

Οι πληροφορίες που αναφέρει ο αξιότιμος βουλευτής δεν επιτρέπουν να δοθεί απάντηση στο θέμα που αφορά τα φορολογικά μέτρα "extra scholingsaftrek" (ειδική έκπτωση επιμόρφωσης). Η έρευνα στο "Arbeidsvoorziening", αρμόδιο για την τρέχουσα διαχείριση του στόχου 3, έδειξε ότι για τον προσδιορισμό του προγράμματος και των σχετικών μέτρων απαιτούνται συμπληρωματικές πληροφορίες. Η Επιτροπή είναι πρόθυμη να παρέχει περισσότερες πληροφορίες στον αξιότιμο βουλευτή μόλις πραγματοποιηθεί ο προσδιορισμός αυτός.
ΓΡΑΠΤΗ ΕΡΩΤΗΣΗ E-0536/99

υποβολή: Daniel Varela Suanzes-Carpegna (PPE) προς την Επιτροπή

(12 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοτοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), στην οποία, μεταξύ άλλων,θεωρούσε απαραίτητη τη δημιουργία, στο πλαίσιο της Μονάδας της ΕΕ για την Καταπολέμηση της Απάτης, μιας υπηρεσίας ειδικευμένης στα αλιευτικά ζητήματα, η οποία θα μπορεί να παρεμβαίνει για την επιβολή της ορθής εφαρμογής των κανόνων προέλευσης των προϊόντων και των κοινοτικών ρυθμίσεων σχετικά με την εμπορία και μεταφορά των αλιευτικών προϊόντων;

Μπορεί η Επιτροπή να μας πληροφορήσει τί μέτρα έχουν ληφθεί για την ικανοποίηση του ανωτέρω αιτήματος του Ευρωπαϊκού Κοινοβουλίου;

Απάντηση της κας Gradin εξ ονόματος της Επιτροπής

(26 Απριλίου 1999)

Η Επιτροπή, στα πλαίσια της Τask Force για τον συντονισμό της καταπολέμησης της απάτης, έχει δημιουργήσει ειδική μονάδα που ασχολείται με τους ίδιους πόρους. Η μονάδα αυτή, είναι αρμόδια για την κίνηση ερευνητικής διαδικασίας, συμπεριλαμβανομένης και της έρευνας για τα αλιευτικά ζητήματα βάση της κοινοτικής νομοθεσίας, όπως π.χ. ο κανονισμός (ΕΚ) 515/97 του Συμβουλίου της 13ης Μαρτίου 1997 περί αμοιβαίας συνδρομής μεταξύ των διοικητικών αρχών των κρατών μελών και συνεργασίας των αρχών αυτών με την Επιτροπή με σκοπό τη διασφάλιση της ορθής εφαρμογής των τελωνειακών και γεωργικών ρυθμίσεων(2). να από τα βασικά καθήκοντα των ειδικευμένων ερευνητών είναι να εξασφαλίσουν τη σωστή εφαρμογή των αρχικών κανόνων.

Η Επιτροπή ενέκρινε στις 17 Μαρτίου 1999(3), δέσμη προτάσεων για την ενίσχυση της μονάδας της για την καταπολέμηση της απάτης (απόφαση της Επιτροπής για την ίδρυση υπηρεσίας καταπολέμησης της απάτης; πρόταση για τη τροποποίηση του κανονισμού του Συμβουλίου σχετικά με τις έρευνες που πραγματοποιούνται από το γραφείο καταπολέμησης της απάτης και σχέδιο διοργανικής συμφωνίας).

Αυτές οι προτάσεις θα δώσουν την ευκαιρία στην Επιτροπή να ενισχύσει τις δραστηριότητές της για την καταπολέμηση της απάτης και να ελέγχει τη σωστή εφαρμογή των αρχικών κανόνων.

(1) ΕΕ C 210 της 6.7.1993, σελ. 295.

(2) ΕΕ L 82 της 22.3.1997.

(3) COM(99)140 τελικό.
ΓΡΑΠΤΗ ΕΡΩΤΗΣΗ E-0866/99

υποβολή: Joan Vallvé (ELDR) προς την Επιτροπή

(7 Απριλίου 1999)

Θέμα: Νέες επιθέσεις κατά ισπανικών οπωροκηπευτικών προïόντων

Στις 15 του περασμένου Μαρτίου, φορτηγό το οποίο μετέφερε φράουλες προερχόμενες από το ισπανικό κράτος, δέχθηκε επίθεση από ομάδα κουκουλοφόρων, η οποία ανάγκασε τον οδηγό να αλλάξει την πορεία του αυτοκινήτου και κατέστρεψε τους 17 περίπου τόννους του φορτίου. Μολονότι κατά τη διάρκεια του έτους 1998 δεν πραγματοποιήθηκε καμία επιθετική ενέργεια αυτού του τύπου, η εν λόγω πράξη προστίθεται στις επιθέσεις που σημειώθηκαν κατά τα τελευταία έτη εκ μέρους γάλλων ακτιβιστών, οι οποίοι δρουν με τη στήριξη, άμεση ή έμμεση, των γεωργών που αντιτίθεται ριζικώς στις εισαγωγές φρούτων και λαχανικών από την Ισπανία.

Προτίθεται η Επιτροπή να λάβει κάποιο μέτρο για να αποφευχθεί η επανάληψη των επιθετικών αυτών ενεργειών που παραβιάζουν το δικαίωμα στην ελεύθερη κυκλοφορία και το θεμιτό ανταγωνισμό, που αποτελούν βασικές αρχές της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής

(28 Απριλίου 1999)

Είναι γνωστό ότι η Επιτροπή καταδικάζει σταθερά τις βίαιες παραβάσεις της αρχής της ελεύθερης κυκλοφορίας των εμπορευμάτων οι οποίες διαπράττονται από μεμονωμένα άτομα καθώς και την αποχή των αρμοδίων αρχών του ενδιαφερομένου κράτους μέλους να λάβει τα απαραίτητα μέτρα δημόσιας τάξης προκειμένου να θέσει τέλος στην κατάσταση αυτή. Στο τέλος της διαδικασίας παράβασης που κινήθηκε από την Επιτροπή κατά της Γαλλίας, το Δικαστήριο αποφάνθηκε στην απόφασή του της 9ης Δεκεμβρίου 1997, σχετικά με την απόφαση C265/95 Επιτροπή/Γαλλία ότι, "λαμβάνοντας όλα τα αναγκαία και κατ αναλογία μέτρα προκειμένου ενέργειες μεμονωμένων ατόμων να μην εμποδίζουν την ελεύθερη κυκλοφορία των οπωροκηπευτικών, η Γαλλική Δημοκρατία δεν τήρησε τις υποχρεώσεις της οι οποίες απορρέουν από το άρθρο 30 της συνθήκης ΕΚ, σε σχέση με το άρθρο 5 της συνθήκης αυτής, και, της κοινής οργάνωσης της αγοράς των γεωργικών προϊόντων".

λλωστε, το Συμβούλιο εξέδωσε στις 7 Δεκεμβρίου 1998 τον κανονισμό (ΕΚ) 2679/98 του Συμβουλίου της 7ης Δεκεμβρίου 1998 σχετικά με τη λειτουργία της εσωτερικής αγοράς όσον αφορά την ελεύθερη κυκλοφορία των εμπορευμάτων μεταξύ των κρατών μελών(1), που θεσπίζει τους μηχανισμούς παρέμβασης της Επιτροπής στόχος των οποίων είναι να επιτύχουν τα κράτη μέλη, τα οποία είναι τα μόνα αρμόδια για την διατήρηση της δημόσιας τάξης, την ταχεία εξάλειψη των σοβαρών εμποδίων της ελεύθερης κυκλοφορίας που προκαλούνται από ενέργειες οι οποίες διεξάγονται από ιδιώτες.

Η Επιτροπή παρακολουθεί με μεγάλη προσοχή την εξέλιξη της παρούσας περιόδου εμπορίας οπωροκηπευτικών και είναι αποφασισμένη, σε περίπτωση ανάγκης, να χρησιμοποιήσει τα μέσα που αναφέρονται παραπάνω προκειμένου οι γαλλικές αρχές να λάβουν επαρκή και αναγκαία μέτρα για να διασφαλίσουν την τήρηση της αρχής της ελεύθερης κυκλοφορίας των εμπορευμάτων και να συμμορφωθούν έτσι με τις υποχρεώσεις τους.

(1) ΕΕ L 337 της 12.12.1998.
ΓΡΑΠΤΗ ΕΡΩΤΗΣΗ P-0928/99

υποβολή: Rijk van Dam (IEDN) προς την Επιτροπή

(7 Απριλίου 1999)

Θέμα: Η προώθηση της έκτακτης βοήθειας προς την Ουκρανία

1. Μπορεί να επιβεβαιώσει η Επιτροπή ότι τα οχήματα, τα οποία έχουν διατεθεί για τη μεταφορά της έκτακτης βοήθειας που προορίζεται για τις πλημμυροπαθείς περιοχές της Ουκρανίας (Νότια Καρπάθια) έχουν ακινητοποιηθεί από τις τελωνειακές υπηρεσίες, τούτο δε από το Φεβρουάριο 1999;

2. Γνωρίζει η Επιτροπή ότι διάφορα φορτία, τα οποία αποτελούν μέρος της έκτακτης βοήθειας, βρίσκονται εναποθηκευμένα στα σύνορα της Ουκρανίας και ότι ουδεμία μέριμνα λαμβάνεται για την προώθησή τους προς τις πληγείσες περιοχές;

3. Είναι σε θέση η Επιτροπή να επιβεβαιώσει ότι μετά από μία προσωρινή αναστολή των διατάξεων που διέπουν τις εισαγωγές, κατά την περίοδο που ακολούθησε τις πλυμμήρες, εφαρμόζεται εκ νέου μια ιδιαίτερα αυστηρή ρύθμιση;

4. Είναι διατεθειμένη η Επιτροπή να περέμβει, μέσω των αντιπροσώπων της στο Κίεβο, προκειμένου να ανακινηθεί το πρόβλημα και να επιδιωχθεί η εξεύρεση λύσης, ώστε να λάβουν πραγματικά οι πληγέντες ουκρανοί πολίτες τα τρόφιμα που προορίζονται γιάυτούς;

Απάντηση της κυρίας Bonino εξ ονόματος της Επιτροπής

(3 Μαΐου 1999)

Η Επιτροπή ευχαριστεί το Αξιότιμο μέλος του Κοινοβουλίου για το ενδιαφέρον του σχετικά με τις ανθρωπιστικές επιχειρήσεις στην Ουκρανία. Η Επιτροπή, μέσω της ειδικευμένης της υπηρεσίας για την ανθρωπιστική βοήθεια (ECHO), έχει χρηματοδοτήσει ολοσχερώς πέντε έργα παροχής βοήθειας για τις πλημμύρες στην περιοχή πέραν των Καρπαθίων και στη Δυτική Ουκρανία (συνολικής αξίας 1.28 εκατ. ευρώ).

Καμία από τις μη κυβερνητικές οργανώσεις (ΜΚΟ) που υλοποιεί τα έργα αυτά δεν έχει αναφέρει σοβαρές δυσκολίες με τις τοπικές αρχές (συμπεριλαμβανομένων των τελωνειακών αρχών). Πολλά από τα ανθρωπιστικά αγαθά που απαιτούνται στις πληγείσες ζώνες τα έχουν προμηθευτεί επί τόπου. Η Επιτροπή δεν έχει λάβει διαμαρτυρίες από ανθρωπιστικές οργανώσεις για δυσκολίες που έχουν συναντήσει στην Ουκρανία στο θέμα αυτό.
ΓΡΑΠΤΗ ΕΡΩΤΗΣΗ E-0477/99

υποβολή: Susan Waddington (PSE) προς την Επιτροπή

(5 Μαρτίου 1999)

Θέμα: Κανονιστικό πλαίσιο για τα φυσικά καλλυντικά

Οι παρασκευαστές φυσικών καλλυντικών - δηλαδή των προϊόντων που δεν εντάσσονται ούτε στα φαρμακευτικά ούτε στα αποκλειστικώς καλλυντικά προϊόντα - αντιμετωπίζουν προβλήματα κατά την έκδοση αδειών εκμετάλλευσης των προϊόντων τους δεδομένου ότι δεν υπάρχει σχετικό ρυθμιστικό πλαίσιο σε ευρωπαϊκό επίπεδο. Είναι η Επιτροπή ενήμερη σχετικά με το πρόβλημα αυτό, και τί μέτρα θα μπορούσε να λάβει για τη θέσπιση ρυθμιστικού πλαισίου ούτως ώστε να διευκολυνθεί η διάθεση των προϊόντων αυτών στην ενιαία αγορά;

Απάντηση του κ. Bangemann εξ ονόματος της Επιτροπής

(19 Απριλίου 1999)

Τα "φαρμακοκαλλυντικά" προϊόντα δεν υπόκεινται σε κανονιστική ρύθμιση με βάση την κοινοτική νομοθεσία και η Επιτροπή θεωρεί ότι αυτός ο τύπος προϊόντων πρέπει να ταξινομείται στο πλαίσιο της υφιστάμενης νομοθεσίας, δηλαδή είτε ως φάρμακο οπότε εφαρμόζονται οι διατάξεις της οδηγίας 65/65/ΕΟΚ του Συμβουλίου της 26ης Ιανουαρίου 1965 περί της προσεγγίσεως των νομοθετικών, κανονιστικών και διοικητικών διατάξεων σχετικά με τα φαρμακευτικά ιδιοσκευάσματα(1), είτε ως καλλυντικό προϊόν και πρέπει επομένως να υπόκειται στις διατάξεις της οδηγίας 76/768/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα(2).

Ενα προϊόν κατατάσσεται ως φάρμακο λόγω της πραγματικής δράσης του (εάν διαθέτει θεραπευτικές ή ιαματικές ιδιότητες) ή λόγω της παρουσίασής του (ο καταναλωτής έχει την πεποίθηση ότι το προϊόν είναι φάρμακο ή ο κατασκευαστής το παρουσιάζει ως τέτοιο). Σε αυτή την περίπτωση απαιτείται η χορήγηση άδειας κυκλοφορίας. Αντιθέτως, δεν είναι δυνατόν να επικαλεστεί κανείς θεραπευτικές ή ιαματικές ιδιότητες για ένα καλλυντικό προϊόν του οποίου αποκλειστικός ή κύριος σκοπός είναι ο καθαρισμός των διάφορων εξωτερικών τμημάτων του ανθρωπίνου σώματος, των δοντιών και των βλεννογόνων της στοματικής κοιλότητας, ο αρωματισμός τους, η μεταβολή της εμφάνισής τους ή η προστασία τους ή η διατήρησή τους σε καλή κατάσταση ή η διόρθωση των σωματικών οσμών. Καμία προηγούμενη άδεια κυκλοφορίας δεν απαιτείται για τα καλλυντικά προϊόντα.

(1) ΕΕ L 22 της 9.2.1965.

(2) ΕΕ L 262 της 27.9.1976.
ΓΡΑΠΤΗ ΕΡΩΤΗΣΗ E-0166/99

υποβολή: Ludivina García Arias (PSE) προς την Επιτροπή

(11 Φεβρουαρίου 1999)

Θέμα: Δικαιώματα που απέκτησαν οι επιχειρήσεις εν συνεχεία της τροποποίησης των ρυθμίσεων και της λήψης μέτρων φιλελευθεροποίησης

Δεν θεωρεί η Επιτροπή ότι το νομικό επιχείρημα που προέβαλαν ορισμένες ευρωπαϊκές επιχειρήσεις ηλεκτρισμού, σύμφωνα με το οποίο το κόστος της εκχώρησης αρμοδιοτήτων στον τομέα της ηλεκτροδότησης αποτελεί κεκτημένο δικαίωμα που πρέπει να αναγνωρισθεί ως υποχρέωση αποζημίωσης και ότι πρέπει να βαρύνει τους καταναλωτές, αποτελεί σοβαρό νομικό προηγούμενο για το σύνολο των τομέων όπου θα υπάρξει φιλελευθεροποίηση, δεδομένου ότι οι συνθήκες κατοχυρώνουν μεταξύ άλλων την αρχή της ίσης μεταχείρισης;

Κοινή απάντηση

του κ. Παπουτσή εξ ονόματος της Επιτροπής

στις γραπτές ερωτήσεις E-0164/99, E-0165/99 και E-0166/99

(12 Απριλίου 1999)

Είναι ορθό ότι η Επιτροπή έχει συντάξει έγγραφο εργασίας με τίτλο "Ενδεικτικές κατευθυντήριες γραμμές για τα μεταβατικά καθεστώτα - ρθρο 24 της οδηγίας 96/92/ΕΚ" που συζητήθηκε με τα κράτη μέλη στις 13 Μα ου 1998 στη συνεδρίαση της ομάδας παρακολούθησης της εφαρμογής της οδηγίας 96/92/ΕΚ για την ηλεκτρική ενέργεια. Το έγγραφο συντάχθηκε από τη Γενική Διεύθυνση για την ενέργεια (ΓΔ XVII) σε στενή συνεργασία με τη Γενική Διεύθυνση για τον ανταγωνισμό (ΓΔ IV) και με τη νομική υπηρεσία και δεν δεσμεύει την Επιτροπή όσον αφορά τις αποφάσεις δυνάμει του άρθρου 24 της οδηγίας ή του άρθρου 92 της συνθήκης ΕΚ. Με αυτές τις διευκρινίσεις, το έγγραφο μπορεί να τεθεί στη διάθεση των μελών του Κοινοβουλίου.

Το άρθρο 24 της οδηγίας προβλέπει παρεκκλίσεις από τα κεφάλαια IV, VI και VII της οδηγίας για να καλύψει τις "λανθάνουσες δαπάνες" ή τις "δαπάνες για τη μετάβαση σε καθεστώς ανταγωνισμού", με την προοπτική οι ανειλημμένες υποχρεώσεις ή εγγυήσεις λειτουργίας που χορηγήθηκαν πριν από την έναρξη ισχύος της οδηγίας, να μην μπορούν να τηρηθούν λόγω των διατάξεων αυτής της οδηγίας. Εντούτοις, τα κράτη μέλη μπορούν να επιλέξουν να μην εφαρμόσουν τις παρεκκλίσεις, δηλαδή να μην καθυστερήσουν την απελευθέρωση της αγοράς αλλά να εφαρμόσουν πλήρως την οδηγία και να αποζημιώσουν τις επιχειρήσεις ηλεκτρικής ενέργειας με μεταβιβάσεις πληρωμών. Η Επιτροπή θεωρεί ότι τα μέτρα αυτά, τα οποία δεν αντιπροσωπεύουν παρεκκλίσεις από την οδηγία αλλά πληρωμές προς τις επιχειρήσεις ηλεκτρικής ενέργειας, θα πρέπει επίσης να εξεταστούν και από την άποψη των κανόνων για τις κρατικές ενισχύσεις.
ΓΡΑΠΤΗ ΕΡΩΤΗΣΗ E-0348/99

υποβολή: Mihail Papayannakis (GUE/NGL) προς την Επιτροπή

(23 Φεβρουαρίου 1999)

Θέμα: Επιχειρησιακό Πρόγραμμα "Εκσυγχρονισμός της Δημόσιας Διοίκησης" της Ελλάδας

Ερωτάται η Επιτροπή ποιά είναι μέχρι σήμερα η απορροφητικότητα των μέτρων 2.1, 2.2, 2.3 και 2.4 του υποπρογράμματος 2 "οργανωτικός και διοικητικός εκσυγχρονισμός και βελτίωση υποδομών" καθώς και των μέτρων 3.1, 3.2 και 3.3 του υποπρογράμματος 3 "Δημοσιονομικά και Κοινωνικά Συστήματα" του Επιχειρησιακού Προγράμματος για τον εκσυγχρονισμό της δημόσιας διοίκησης της Ελλάδας.

Θα μπορούσε επίσης η Επιτροπή να μου αναφέρει τα συγκεκριμένα έργα που υλοποιήθηκαν στα πλαίσια των προαναφερθέντων μέτρων;

Απάντηση του κ. Flynn εξ ονόματος της Επιτροπής

(21 Απριλίου 1999)

Το λειτουργικό πρόγραμμα για τον εκσυγχρονισμό της δημόσιας διοίκησης έχει συνολικό προϋπολογισμό 305,4 εκατομμύρια ευρώ από τα οποία 120,9 εκατομμύρια ευρώ προέρχονται από το Ευρωπαϊκό Ταμείο Περιφερειακής Ανάπτυξης (ΕΤΠΑ) και 47,7 εκατομμύρια ευρώ από το Ευρωπαϊκό Κοινωνικό Ταμείο (ΕΚΤ). Σύμφωνα με τις πληροφορίες που έδωσαν οι ελληνικές αρχές, οι πληρωμές για το πρόγραμμα ως σύνολο μέχρι σήμερα ανέρχονται σε 134,4 εκατομμύρια ευρώ, που αντιπροσωπεύουν ποσοστό απορρόφησης 44 %. Έγιναν πιστώσεις υποχρεώσεων ύψους 230,8 εκατομμυρίων ευρώ, δηλαδή 76 % του συνόλου.

Όσον αφορά τα αναφερόμενα ειδικά μέτρα, θα διαβιβασθεί απευθείας στο αξιότιμο μέλος και στη Γενική Γραμματεία του Κοινοβουλίου πίνακας στον οποίο θα εμφαίνεται η χρηματοδοτική κατάσταση.

Όσον αφορά την πρόοδο της εφαρμογής των ειδικών σχεδίων με τα παραπάνω μέτρα, η Επιτροπή παραπέμπει το αξιότιμο μέλος στο ελληνικό υπουργείο δημόσιας διοίκησης.
ΓΡΑΠΤΗ ΕΡΩΤΗΣΗ E-0982/99

υποβολή: Concepció Ferrer (PPE) προς την Επιτροπή

(15 Απριλίου 1999)

Θέμα: Η μείωση των τελωνειακών δασμών που επιβάλλονται από τις Η.Π.Α. στον τομέα της κλωστοϋφαντουργίας

Παρά τις σημαντικές μειώσεις και την κατάργηση των εμπορικών φραγμών που καθιερώθηκαν από το Γύρο της Ουρουγουάης, οι Η.Π.Α. εξακολουθούν να διατηρούν σημαντικό αριθμό φόρων και τελεωνειακών δασμών στον τομέα της κλωστοϋφαντουργίας και του ετοίμου ενδύματος που κυμαίνονται από 25 έως 33,6 %.

Λαμβάνοντας υπόψη τις πρόσφατες υπερατλαντικές εμπορικές διαπραγματεύσεις, μπορεί η Επιτροπή να αναφέρει την πρόοδο που σημειώθηκε σε επίπεδο εμπορικών σχέσεων με τις Η.Π.Α. όσον αφορά τις μειώσεις των τελωνειακών δασμών στον τομέα αυτόν;

Απάντηση του Sir Leon Brittan εξ ονόματος της Επιτροπής

(6 Μαΐου 1999)

Αληθεύει ότι οι Ηνωμένες Πολιτείες διατηρούν τους δασμούς για τα κλωστοϋφαντουργικά προϊόντα και τα είδη ένδυσης σε σημαντικά υψηλότερα επίπεδα απ' ό,τι η Κοινότητα. Επιπλέον, όπως δηλώνει το Αξιότιμο Μέλος, περιλαμβάνονται και ανώτατα όρια για ορισμένα προϊόντα.

Οι Ηνωμένες Πολιτείες δεν έχουν υποβάλει προτάσεις για ενδεχόμενη μείωση δασμών στον τομέα των κλωστοϋφαντουργικών και των ειδών ένδυσης σε καμία από τις συναντήσεις μεταξύ των αρχών της Επιτροπής και των Ηνωμένων Πολιτειών.

Ωστόσο, η Επιτροπή θεωρεί ότι η μείωση στο πλαίσιο της εναρμόνισης των δασμών, περιλαμβανομένων και των δασμών για τα κλωστοϋφαντουργικά προϊόντα και τα είδη ένδυσης, παραμένει στόχος των μελλοντικών πολυμερών διαπραγματεύσεων.
ΓΡΑΠΤΗ ΕΡΩΤΗΣΗ E-0501/99

υποβολή: James Nicholson (PPE) προς την Επιτροπή

(5 Μαρτίου 1999)

Θέμα: Διεθνές Έτος για τους Ηλικιωμένους

Ποια μέτρα έχει λάβει η Επιτροπή για την αναγνώριση από την Ευρωπαϊκή Ένωση του 1999 ως Διεθνούς Έτους για τους Ηλικιωμένους;

Απάντηση του κ. Flynn εξ ονόματος της Επιτροπής

(24 Μαρτίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-0149/99 του κ. Sisσ Cruellas(1).

(1) βλέπε σελίδα 147.
ΓΡΑΠΤΗ ΕΡΩΤΗΣΗ E-0524/99

υποβολή: Daniel Varela Suanzes-Carpegna (PPE) προς την Επιτροπή

(8 Μαρτίου 1999)

Θέμα: Η βιομηχανία κονσερβών αλιευτικών προïόντων και η υδροκαλλιέργεια στην Ευρωπαïκή Ένωση

Στην σύνοδο της ολομέλειας του Ιουνίου 1998, το Ευρωπαϊκό Κοινοβούλιο συζήτησε και ενέκρινε την Έκθεση Πρωτοβουλίας σχετικά με την βιομηχανία κονσερβών αλιευτικών προϊόντων και την υδροκαλλιέργεια στην Ευρωπαϊκή Ένωση (A4-0137/98)(1) μεταξύ των συμπερασμάτων της οποίας, το Ευρωπαϊκό Κοινοβούλιο ζητούσε από την Επιτροπή την εκπόνηση μελέτης σχετικά με την κατάσταση της βιομηχανίας κονσερβών αλιευτικών προϊόντων και της υδροκαλλιέργειας στην Ευρωπαϊκή Ένωση: επιχειρήσεις, εξέλιξη του τομέα κατά τα τελευταία χρόνια στις διάφορες κοινοτικές χώρες, στοιχεία σχετικά με την παραγωγή, προέλευση της πρώτης ύλης, ποσότητες εισαγωγών και εξαγωγών, απασχόληση, τεχνικο-υγειονομικές προδιαγραφές, τελωνειακές ρυθμίσεις και γενικά, σχετικά με την νομοθεσία που πρέπει να εφαρμόζεται στον τομέα και την κωδικοποίηση της εν λόγω ρύθμισης.

Μπορεί η Επιτροπή να αναφέρει ποιες δράσεις έχει αναλάβει προκειμένου να ανταποκριθεί στο αίτημα του Ευρωπαϊκού Κοινοβουλίου σχετικά με την εκπόνηση της σχετικής μελέτης και της κωδικοποίησης της νομοθεσίας που πρέπει να εφαρμόζεται στον τομέα της κονσερβοποιίας;

(1) ΕΕ C 210 της 6.7.1998, σελ. 295.